《雁门关》
清代·徐昂发

昨升系舟山，试望雁门塞。巀嶪阵云黑，势与玄岳配。

及兹赴谷口，局步入烟霭。曲曲山根盘，层层苍壁对。

岚光自摩荡，岩壑递明晦。古雪滋阴崖，新泉下奔濑。

猿猱一线路，迥出飞鸟背。侧磴上空曲，攀危凌地籁。

始知经陟高，足底群峰会。玄冥操斗柄，制此天北戒。

插汉立雄关，蕃畿隔内外。东掠凤皇城，西极菖蒲海。

呼吸万里通，形胜兵家最。信乃天下蔽，讵惟三晋隘。

时清关门开，耕田铸矛镦。不见沙土中，箭镞馀腥在。

作者简介：江苏昆山人，原籍长洲，榜姓管，字大临，号絅庵。康熙三十九年进士，官编修。曾提督江西学政。雍正初，因故遣戍新疆。工诗，刻峭清新，善骈体文，亦长于考据。有《畏垒笔记》、《畏垒山人诗集》。